Amazona strigeto

La Amazona strigeto aŭ Amazonia strigeto (Glaucidium hardyi) estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi troviĝas en Norda Sudameriko ĉefe en la Amazona Baseno, nome en Peruo kaj Brazilo, sed ne nur.

 Taksonomio 
La Amazona strigeto estas membro de la familio Strigidae, la veraj strigoj. Ĝi estas en la genro Glaucidium, la nanaj strigoj, kiuj estas vaste distribuitaj tra Ameriko, Afriko kaj Eŭrazio. Ĝis 1989, la Amazona strigeto ne estis konsiderata aparta de la Eta strigeto (Glaucidium minutissimum). Nova esplorado sugestis, ke la Amazona strigeto estas aparta, limigante la Etan strigeton al atlantikaj arbaroj de sudorienta Brazilo. La holotipo por la specio troviĝas ĉe la Fako de Zoologio ĉe la Ŝtata Universitato de Campinas, Brazilo. Filogenetikaj studoj pri Glaucidium estis limigitaj, sed kelkaj analizoj sugestas, ke la Amazona strigeto estas proksime parenca al la Anda strigeto (Glaucidium jardinii) kaj al la Bolivia strigeto (Glaucidium bolivianum).

 Aspekto 
La Amazona strigeto estas tre malgranda, kion indikas ĝia nomo "glaucidium", signifante malgrandan strigon. Plenkreskuloj havas grandan rondan kapon, kiu estas makuleca per nigraj markoj en nuko, ŝajne aspektantaj kiel okuloj. Ilia krono estas grizbruna, makuleca per tre malgrandaj blankaj punktoj. Kaj vostoplumoj kaj flugoplumoj estas ambaŭ malhelbrunaj kun tri neregulaj strioj de grandaj blankaj makuloj. Ili havas blankajn subajn partojn kun larĝaj brunaj aŭ ruĝbrunaj strioj. Ili estas 14-15 cm longe, plenkreskuloj tipe pezas ĉirkaŭ 60 g. Ne estas observita seksa dimorfismo ĉe plenkreskuloj, kio signifas, ke maskloj kaj inoj aspektas identaj. Junuloj aspektas similaj al plenkreskuloj, sed kun senmakula krono kaj kun malpli klara strieco sur la subaj partoj. Ili havas brile orflavajn irisojn, verdetflavan bekon kaj palflavan vaksaĵon. Ili havas ungegojn en zigodaktila aranĝo.

La ĉefa krio de la Amazona strigeto konsistas el ripetaj, mallongaj, altaj ĉirpadoj.

 Distribuado kaj habitato 

 Distribuado 
La Amazona strigeto troviĝas en la centraj kaj sudokcidentaj areoj de la regiono Amazonio. Ĝia ĉeesto estis konfirmita en norda Bolivio, en Peruo kaj en Amazonio kaj norde de Amazonio, kaj etendiĝante orienten al orienta Venezuelo, Gujano, Surinamo, kaj Franca Gvajano.

 Habitato 
La vivejo por la Amazona strigeto estas la kanopeo kaj subkanopeo de altaj, humidaj, tropikaj ĉiamverdaj arbaroj. Ili estis observitaj je altitudoj variantaj de la malaltebenaĵoj ĝis super 1100 metroj.

 Kutimaro kaj ekologio 

 Manĝado 
Tre malmultaj informoj ekzistas pri la dieto de ĉi tiuj birdoj. Ili supozeble predas grandajn artikulojn kaj malgrandajn vertebrulojn.

 Kutimaro 
La specio estas tagema, kaj individuoj ripozas silenteme en unu loko dum longaj tempoperiodoj. Rezulte, ekvidoj estas maloftaj eĉ dumtage. Ekzistantaj observaĵoj sugestas, ke ili estas socie monogamaj.

 Nestumado 
Nur unu nesto estas dokumentita en publikigita literaturo, en Franca Gvajano. La nesto situis en uzita pego-truo, kaj du plenkreskuloj ĉeestis. Unu plenkreskulo restis proksime al la nesto ĉiam. Ĉiu plenkreskulo foriris nur por mallongaj periodoj por manĝi, dum malpli ol 15 minutojn. Tio sugestas altan nivelon de gepatra zorgo. Granda cikado kaj malgranda neidentigita birdo estis ambaŭ reportitaj al la nesto kaj manĝigitaj al la idoj. La plenkreskuloj estis viditaj anhelantaj kun duone malfermitaj bekoj dum la plej varmaj horoj de la tago kaj ofte kantis mallaŭtan, descendan, alttonan trilon de notoj.

 Ekologio 
La Amazona strigeto estas unu el la plej oftaj predantoj en la nordo de la Amazona baseno. Ĝi ofte estas la celo de ĉikanada konduto fare de sia predo kiel defenda mekanismo.

 Konservostatuso 
La Amazona strigeto estas listigita kiel Malplej Zorgiga fare de la IUCN pro sia vasta teritorio. La IUCN ankaŭ listigas la populacion kiel malkreskantan. La grandeco de la populacio ne estis kvantigita. Esplorado montris perdon kaj fragmentiĝon de la kanopeo en la Amazona baseno pro elektema arbodehakado. Kiel kanope-loĝanto, la Amazona strigeto estas verŝajne trafita de ĉi tiuj ŝanĝoj.

 Referencoj 

 Field Guide to the Birds of North America. National Geographic. .
 Josep del Hoyo, ed. Handbook of the Birds of the World Vol 5. .
 David Allen Sibley. The Sibley Guide to Birds. National Audubon Society. .
 König, Claus kaj Friedhelm Weick: Owls of the World. Christopher Helm, London 2008, 
The Owl Pages
BirdLife Species Factsheet
cornell
peruaves

 Eksteraj ligiloj 




filmetoj ĉe Internet Bird Collection
Amazonian Pygmy Owl photo gallery VIREO

Kategorio:Strigedoj
Kategorio:Birdoj de Peruo
Kategorio:Birdoj de Sudameriko
Kategorio:Birdoj de Brazilo